Barata tikologo ba phepafatsa kgotla ya Talaojane
Mokgatlho wa Barata Tikologo Environmental Group kwa Serowe ba ne ba ipha matsapa ka Labotlhano go phepafatsa kgotla ya Talaojane ka tikologo e e leswe e le borai mo botsogong. Mothusa mokwaledi wa mokgatlho, Mme Tshepo Mphoeng a re ba gwetlhilwe ke gore kgotla ya Talaojane e bapile le mmolo. A re ka gore batho ba ralala dijarata tsa kgotla eo, ba tsamaya ba latlhela matlakala gongwe le gongwe mo tikologo e felelang e sa lebege gape go nna borai mo matshelong a bone ka go ka felela go ba tsenya malwetse. Mme Mphoeng a re mokghatlho wa bone, ga se o o dirang dipoelo, ka jalo ba thusiwa ke khansele potlana ya legare ka didirisiwa di tshwana le dipampiri tse di tsenyang matlakala le diatlana. A re ba setse ba phepafaditse dikgotla di akaretsa ya Basimane boo-rra Boiditswe, Mphelane, Malela le Mhapswa. O supa fa go itumedisa gore mokgatlho wa bone o bo o na le banana ba le bantsi. Kgosi Oliver Sebele wa Talaojane o lebogetse tirisano mmogo ya bogosi le morafe mo dikgannyeng tsa go phepafatsa tikologo. A re e setse e le selo modiro gore Labotlhano wa ntlha mo kgweding ke letsatsi la go phepafatsa tikologo le dijarata. Kgosi o supile fa morafe o setse o itse botlhokwa jwa bophepa mo botsogong jwa motho, le go ruta bana fa bophepa e le konokono mo botshelong jwa bone le gore ba tshwanetse go nna phepa ka dinako tsotlhe. Mokhanselara wa Kgosing, Rre Lesego Raditanka o lebogetse Barata Tikologo go supa fa ba tshwenyegile ka tikologo e e sa nnang sentle. BOKHUTLO